Христо Смирненски
Гратиси

chitanka.info

Гратиси[0]

Безплатен фарс е любовта —

затуй аз гратис влюбен съм.

Тя има огнени уста

и щерка е на Рубенса[1].

Ала скъперница е тя —

не кимва ни с главата си,

а ние, друже, на света

крепим се само с гратиси.

А ето сетните жени

в тъмата се изхлузиха,

но още нейний смях звъни

кат оперетна музика.

Ала скъперница е тя,

тя — щерка на изкуството,

пести си много любовта —

не пръска гратис чувствата.

А ние, друже непознат,

тъй свикнахме на гратиси,

че даже гратис в този свят

раздаваме душата си.

[0] Публикация: Българан. Седмично хумористично списание. София, г. VI, бр. 46 от [19 ноември 1921] г., с подпис: Ведбал.

Цялата страница на списанието е озаглавена „По левия тротоар на „Цар Освободител““ и е посветена на художничките. Участвуват Fol (Николай Теодоров), Pulvis (Ив. Зумеров), Любичек (Тома Измирлиев), Ведбал, Светослав М. (Минков), Вася Бродягин (В. Димитров), Жоро (Г. Караиванов). ↑

[1] Рубенс (1577–1640) — велик фламандски художник, създател на фламандската живописна школа. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.